Motoris se goeie daad versprei soos veldbrand | Maroela Media
Motoris se goeie daad versprei soos veldbrand
'n Foto van Tshepo, Danie en Joost wat saam met die inskrywing op Facebook gedeel is. Foto: Facebook
Die verhaal van 'n barmhartige motoris van Gauteng wat langs die pad stilgehou het om twee mans te help wat in die knyp was, het sosialemediagebruikers aangegryp en soos 'n veldbrand op Facebook versprei.
Tshepo Judge Dijana het Dinsdag foto's en 'n video op Facebook gedeel tesame met sy vertelling oor 'n ontmoeting met twee mans wat slegs as Danie en Joost bekend staan. Dijana vertel hy het naby 'n afrit op 'n snelweg in die omstreke van Soweto vir Danie en Joost langs die pad sien staan waar hulle motor sonder brandstof gaan staan het.
Die twee mans het toe glo reeds twee ure lank langs die pad gestaan en tevergeefs gewag op iemand om hulle te help. Die mans was op pad terug vanaf die Chris Hani Baragwanath-hospitaal waar hulle Danie se vrou besoek het toe die motor gaan staan het.
Dijana vertel op Facebook terwyl hy met hulle gesels het, het hy besef hulle het nie geld om brandstof of 'n saamrygeleentheid na 'n vulstasie te koop nie. "Kan jy jou indink hoe verbaas hulle was toe ek sê, 'kom ons gaan kry brandstof' en daar ry ons na die naaste vulstasie toe," skryf Dijana.
"Om dit sagkens te stel, Danie het die gesprek in die motor effe ongemaklik gevind aangesien hy steeds besig was om die feit te verwerk dat ek gestop het om te help. Op pad terug het ons gepraat oor die toestand waarin Suid-Afrika hom bevind en hoe ons mekaar nodig het: Afrikane en Boere, swartes en wittes," het Dijana geskryf.
Hy vertel Danie was verstom om te hoor dat hy [Dijana] van Suid-Afrika afkomstig is. Dijana is in Soweto gebore.
Terug by die motor het Joost die voertuig vol brandstof gemaak en aan Dijana gesê "dankie broer!" Voordat Dijana die mans agtergelaat het, het hy hulle R100 gegee en vir hulle 'n kort gebed gedoen het. "Aan die einde het hulle gesê 'Siyabonga Mfundisi' met verbasing en verwarring op hul gesigte. Priceless!" skryf Dijana.
"Vir die jaar wat voorlê is my gebed dat ons as Suid-Afrikaners welwillendheid teenoor mekaar sal betoon en dat hierdie welwillendheid in Yeshua se naam sal versprei."
Dijana se inskrywing is meer as 10 000 keer op Facebook gedeel, meer as 24 000 mense het op die inskrywing gereageer en meer as 6 000 mense het daarop kommentaar gelewer. Talle mense het in die kommentaar Dijana vir sy goeie daad geloof en was dit eens dat hierdie verhaal 'n bewys daarvan is dat liefde, respek en goedhartigheid teenoor mekaar Suid-Afrika 'n beter plek vir almal kan maak.
SA volkslied kraai koning
Video: Teddiebere by hospitaal uitgedeel
Ons kan ver gaan met sulke gesindhede.
Great, dit is net weereens 'n bewys dat daar heelwat meer gemeenskaplike gronde is vir alle Suid Afrikaners as wat die huidige regering wil erken.
Ek glo steeds dat die meerderheid mense in ons land nie aardsvyande is nie!! 99% van ander rasse met wie ek daagliks te doen het is ALTYD baie vriendelik en hulpvaardig!! Ek gesels en grap altyd met hulle!!
So lekker om sulke stories te lees. Well done. Ons moet erens begin om dinge beter te maak, dit gaan nie vanself gebeur nie
GOD stuur n engel om te help waat nodig hoe weet ons wie klop more aan ons deur .waar le die verkil in ons harte well done dijana jy is weer n bewys GOD maak nie n onderskeid nie en dankie dat jy nie bang is om te wys dat daar mense is wat omgee nie